Kim Mortensen (S), 2005-05-03:
Jeg vil gerne på Socialdemokratiets vegne indlede med at takke udenrigsministeren for en god og bred redegørelse for Europarådets virksomhed.
Jeg synes, det er nyttigt, at Folketinget på den måde holdes opdateret om Europarådets arbejde og ikke mindst regeringens overvejelser i den forbindelse.
Europarådet er på vej til et af sine sjældne topmøder, og jeg vil derfor ønske statsministeren og udenrigsministeren en god rejse til topmødet i Warszawa om 14 dage.
Europarådet yder, som det fremgår af udenrigsministerens redegørelse, et betydningsfuldt bidrag til demokratiudviklingen, udviklingen af retssamfund og arbejdet for at sikre menneskerettigheder i de mange nye EU-lande, og topmødet i Warszawa er det rigtige tidspunkt for Danmark til at understrege den fulde tilslutning til en styrket indsats i det europæiske menneskerettighedsarbejde.
I de senere uger har vi set en særpræget dansk debat om de store eller små linjer i arbejdet for menneskerettighederne baseret på den europæiske konvention for menneskerettigheder.
På Socialdemokratiets vegne skal jeg sige til regeringen, at der er fuld støtte til dette arbejde.
Vi skal have et velfungerende system, som mennesker kan klage til og få medhold hos, når regler eller myndigheder ikke lever op til de europæiske værdier, og vi skal videreføre Europa og Europarådets medlemslande som de aktive og ansvarlige, når det gælder beskyttelsen af de fundamentale rettigheder.
Vi deltager ikke i undergravningen af disse rettigheder og deres fundament, menneskerettighedskonventionen.
Som ny i arbejdet i Europarådet skal jeg kun sige nogle få ting.
Jeg er glad for, at vi i de kommende måneder skal arbejde for en vedtagelse af den europæiske forfatningstraktat.
Jeg er også glad for den brede politiske enighed, der er i arbejdet.
Både samarbejdet med regeringen og det gode samarbejde i den parlamentariske delegation bygger på en høj grad af enighed næsten hele vejen rundt, og af den grund skal det derfor også siges til regeringen, at når der en sjælden gang kommer kritik af Danmark fra forskellige grupper eller institutioner i Europarådet, skal man lytte og arbejde med kritikken i en positiv ånd.
Noget kan måske afvises som dårligt underbygget, men det skal gøres alvorligt og med respekt og ikke pr. automatik.
Vi ser i disse år nogle konfrontationer, som er baseret på usikkerhed, fordomme, fjendebilleder og fanatisme.
Vi møder terrorisme og terrorister, og vi forsøger bl.a. at løse problemerne gennem samarbejdet i Europarådet.
Terrorbekæmpelse skal have høj prioritet, og den skal være så effektiv, som det nu er menneskeligt muligt.
Men vi skal ikke acceptere, at terrorbekæmpelse bliver et trylleord, som får lov til at gradbøje væsentlige nationale og internationale retsprincipper.
Den europæiske menneskerettighedskonvention og domstolen skal forblive en stærk garanti for, at vores demokratiske værdier holdes i hævd.
Her vil Socialdemokratiet være aktivt i arbejdet for at styrke Danmarks anseelse i internationale forsamlinger gennem en konsekvent indsats for rettigheder baseret på et socialt ansvarligt og humanistisk menneskesyn, og jeg glæder mig til det videre arbejde i Europarådet sammen med den øvrige danske delegation.
Udvidelsen af EU betød, at EU-landene nu udgør et flertal blandt Europarådets medlemsstater, og med den nye forfatningstraktat er der udsigt til, at EU i højere grad end tidligere tiltræder Europarådets konventioner om både menneskerettigheder og demokratiudvikling i medlemslandene.
Der er dermed lagt op til et endnu tættere samarbejde mellem EU og Europarådet, også når det gælder de nye vigtige opgaver, der står foran os, eksempelvis bekæmpelse af terrorisme og den modbydelige omsiggribende handel med mennesker.
Endnu en gang tak for redegørelse til udenrigsministeren, og held og lykke i Warszawa.